विदेश मंत्री बोले- यूक्रेन अपनी शर्तों पर समझौता नहीं कर पाएगा, रूस दोबारा हमले कर देगा
US Secretary Antony Antony Blinken on Russia-Ukraine War and Ceasefire रूस-यूक्रेन जंग के बीच अमेरिका सीजफायर के पक्ष में नहीं है। विदेश मंत्री एंटनी ब्लिंकन ने कहा कि अमेरिका और उसके सहयोगियों को अभी सीजफायर या शान्ति वार्ता की बात नहीं करनी चाहिए।
रूस-यूक्रेन जंग के बीच अमेरिका सीजफायर के पक्ष में नहीं है। विदेश मंत्री एंटनी ब्लिंकन ने कहा कि अमेरिका और उसके सहयोगियों को अभी सीजफायर या शान्ति वार्ता की बात नहीं करनी चाहिए। यूक्रेन अभी अपनी शर्तों पर समझौता करने की स्थिति में नहीं है और जब तक ऐसा नहीं हो जाता तब तक सीजफायर से उसकी रक्षा नहीं हो पाएगी।
फिनलैंड दौरे पर गए एंटनी ब्लिंकन ने कहा- हमारा मानना है कि वास्तव में शांति लाने के लिए एक ऐसे यूक्रेन की जरूरत है जो भविष्य में किसी भी हमले का जवाब देने में सक्षम हो। अगर अभी सीजफायर हुआ तो इससे रूसी राष्ट्रपति पुतिन को यूक्रेन के उन इलाकों पर कंट्रोल करने का मौका मिल जाएगा जहां अभी उन्होंने कब्जा कर रखा है। साथ ही उसे फिर से हमले की तैयारी का समय मिल जाएगा।
ब्लिंकन बोले- सीजफायर से दुनिया में गलत संदेश जाएगा
ब्लिंकन ने कहा कि रूस ने यूक्रेन के करीब 20% हिस्से पर कब्जा कर रखा है। सीजफायर की स्थिति में ये इलाका उनके अधिकार क्षेत्र में चला जाएगा। ये दुनिया और खासकर रूस के लिए सही संदेश नहीं होगा। साथ ही इससे जो देश भविष्य में हमले की तैयारी कर रहे हैं उन्हें और बढ़ावा मिलेगा। अमेरिकी विदेश मंत्री ने कहा कि हमें तब तक इंतजार करना होगा जब तक यूक्रेन रूस को अपनी सीमा से बाहर नहीं धकेल देता है।
ब्लिंकन ने ये भी कहा कि रूस हमें तोड़ना चाहता था लेकिन वो इसमें नाकामयाब रहा है। यूक्रेन जंग के बाद NATO, EU और यूक्रेन तीनों और मजबूत हुए हैं। वहीं रूस और ज्यादा दरकिनार हो गया है। अब सिर्फ चीन ही उसका साथ दे रहा है।
यूक्रेन में तबाही की भरपाई करे रूस
इसके अलावा उन्होंने यूक्रेन में हुई तबाही के लिए रूस से भरपाई की भी मांग की। अमेरिका सहित जंग में यूक्रेन का साथ दे रहे कई देशों का मानना है कि यूक्रेन को फिर से डेवलप होने में काफी पैसे लगेंगे। उसकी इस हालत के लिए रूस जिम्मेदार है तो उसे इसकी जिम्मेदारी लेते हुए पुनर्निर्माण में मदद करनी चाहिए। वहीं यूक्रेन के राष्ट्रपति जेलेंस्की ने दावा किया है कि अब वो रूस पर हमले के लिए तैयार हैं।
यूक्रेन जवाबी हमले के लिए तैयार
जेलेंस्की ने कहा- हम रूस पर जवाबी हमले के लिए तैयार हैं। ये कोई फिल्म नहीं है तो मैं ये नहीं बता सकता कि इसका असर कैसा होगा। यूक्रेन बस इतना चाहता है कि रूस को एहसास हो कि हम हर हाल में उसका मुकाबला करेंगे। हम रूस को बताना चाहते हैं कि हमले के वक्त कैसा लगता है। हम रूस की सेना को पीछे हटते देखना चाहते हैं।
चीन ने पेश किया था पीस प्लान
फरवरी में रूस-यूक्रेन जंग के एक साल पूरे होने पर चीन ने एक पीस प्लान पेश किया था। 12 पॉइंट के पीस प्लान में रूसी सैनिकों की यूक्रेन से वापसी का कोई जिक्र नहीं है। इसमें सिर्फ बातचीत करने और राष्ट्रीय संप्रभुता का सम्मान करने की बात कही गई है। पीस प्लान पर पुतिन ने कहा था- ये प्लान जंग खत्म करने के आधार के रूप में इस्तेमाल किया जा सकता है। उन्होंने कहा था- जब पश्चिमी देश और कीव तैयार हों तब शांति पहल को आगे बढ़ाया जा सकता है।